Apstiprināts ar Vidzemes Augstskolas rektora rīkojumu Nr.20-pr-e-MikKv/2026
Konkursa “Mikrokvalifikāciju izmēģinājumprojekts valsts lietišķo zinātņu augstskolās, valsts lietišķo zinātņu universitātēs, mākslu un kultūras universitātēs un valsts un valsts augstskolu dibinātās koledžās”
NOLIKUMS
[bookmark: _Hlk191383603]Izdots, pamatojoties uz 2024. gada 7. novembra līgumu Nr. 2-2e/24/461 starp Izglītības un zinātnes ministriju un Vidzemes Augstskolu “Par mikrokvalifikāciju izmēģinājumprojekta valsts lietišķo zinātņu augstskolās, valsts lietišķo zinātņu universitātēs, mākslu un kultūras universitātēs un valsts un valsts augstskolu dibinātās koledžās koordinēšanu un rezultātu izvērtēšanu 2024.-2027.gadā”, Valsts pārvaldes iekārtas likuma 61. panta pirmo daļu, Ministru kabineta 2024. gada 18. jūnija rīkojumu Nr. 502 “Par konceptuālo ziņojumu "Par augstākās izglītības institucionālo finansēšanu"” un Ministru kabineta 18. jūnija sēdes protokollēmuma (nr. 25, 71. §) 3. punktu
1. Vispārīgie jautājumi
1.1. Nolikums nosaka kārtību, kādā valsts lietišķo zinātņu augstskolas, valsts lietišķo zinātņu universitātes, mākslu un kultūras universitātes un valsts un valsts augstskolu dibinātās koledžas (turpmāk – Izmēģinājumprojekta dalībnieks) iesniedz pieteikumus atklātā konkursā “Mikrokvalifikāciju izmēģinājumprojekts valsts lietišķo zinātņu augstskolās, valsts lietišķo zinātņu universitātēs, mākslu un kultūras universitātēs un valsts un valsts augstskolu dibinātās koledžās”  (turpmāk – Konkurss) un kādā veidā tiek organizēta iesniegto pieteikumu izvērtēšana, atlase, atbalsta piešķiršana un īstenošana.
1.2. Konkursu īsteno Vidzemes Augstskola (turpmāk – ViA) sadarbībā ar Izglītības un zinātnes ministriju (turpmāk – IZM), pamatojoties uz savstarpēji noslēgto sadarbības līgumu par “Par mikrokvalifikāciju izmēģinājumprojekta valsts lietišķo zinātņu augstskolās, valsts lietišķo zinātņu universitātēs, mākslu un kultūras universitātēs un valsts un valsts augstskolu dibinātās koledžās koordinēšanu un rezultātu izvērtēšanu 2024.-2027.gadā” (turpmāk – Izmēģinājumprojekts). Saskaņā ar minēto līgumu, ViA nodrošina, ka Izmēģinājumprojektā  izstrādātās un īstenotās profesionālās pilnveides programmas atbilst 5. – 7. profesionālās kvalifikācijas līmenim saskaņā ar Profesionālās izglītības likuma 5.pantu. 
1.3. Konkurss tiek organizēts, lai īstenotu Izmēģinājumprojektu un veicinātu kvalitatīvu, darba tirgus prasībām un pieaugušo mērķgrupas vajadzībām atbilstošu profesionālās pilnveides izglītības piedāvājumu.
2. Konkursa mērķis un uzdevumi
2.1. Konkursa mērķis ir atlasīt Izmēģinājumprojekta dalībnieku pieteikumus Mikrokvalifikāciju izmēģinājumprojekta izglītības programmu (turpmāk - MIIP) izstrādei un īstenošanai.
2.2. Konkursa uzdevumi:
2.2.1. finansiāli atbalstīt augstākās izglītības iestādes, kas Konkursa ietvaros izstrādā MIIP;
2.2.2. iesaistīt nozares un darba devēju pārstāvjus kvalitatīvu un inovatīvu MIIP izstrādē;
2.2.3. veicināt labās prakses apmaiņu MIIP izstrādē.
3. Īstenošanas periods un finansējums
3.1. MIIP izstrāde un ieviešanas izmēģināšana notiek Izmēģinājumprojekta ietvaros, kas tiek īstenots 07.11.2024. – 31.12.2027. 
3.2. Ja attiecīgajā gadā izsludinātajā Konkursa kārtā netiek apgūts viss plānotais atbalsts, ViA var izsludināt papildu pieteikšanās kārtas.
3.3. Atbalstu MIIP izstrādei un īstenošanai nodrošina, izmantojot Izmēģinājumprojekta resursus, kas piešķirti ViA no valsts budžeta līdzekļiem, turklāt:
3.3.1. konkursa kārtībā izvēlētajiem Izmēģinājumprojekta dalībniekiem ir pienākums nodrošināt vismaz 10 % līdzfinansējumu no darba devēju vai izglītojamo puses;
3.3.2. Izmēģinājumprojekta dalībnieki piešķirto atbalstu izmanto atbilstoši MIIP izstrādes un īstenošanas attiecināmajām izmaksām, kas noteiktas ar Izmēģinājumprojekta dalībnieku noslēgtajā līgumā par MIIP izstrādi un īstenošanu (turpmāk – Līgums), kas pievienots šī Nolikuma 4.pielikumā.
4. Pieteikumu atbilstības nosacījumi
4.1. Izmēģinājumprojekta dalībnieki dalībai konkursā ir:
4.1.1. Valsts augstskolas saskaņā ar 2021. gada 17. septembra Ministru kabineta rīkojumu Nr. 655 “Par valsts augstskolu tipiem”:
4.1.1.1. mākslu un kultūras universitātes,
4.1.1.2. lietišķo zinātņu universitāte,
4.1.1.3. lietišķo zinātņu augstskolas;
4.1.2. Valsts un valsts augstskolu dibinātas koledžas.
4.2. MIIP ir jāatbilst Izmēģinājumprojekta dalībnieka īstenotam studiju virzienam, kas ir akreditēts uz maksimālo termiņu – 6 gadiem, nodrošinot Latvijas kvalifikāciju ietvarstruktūras un Eiropas kvalifikāciju ietvarstruktūras 5. – 7.līmenim atbilstošu zināšanu, prasmju un kompetenču iegūšanu. 
4.3. MIIP jāveido tā, lai tās atbilstu 5.–7. profesionālās kvalifikācijas līmenim (turpmāk – PKL) atbilstoši Profesionālās izglītības likuma 5. pantam: 
4.3.1. 5. PKL - teorētiskā un praktiskā sagatavotība, kas dod iespēju veikt sarežģītu izpildītāja darbu, kā arī organizēt un vadīt citu speciālistu darbu;
4.3.2. 6. PKL - teorētiskā un praktiskā sagatavotība patstāvīgu lēmumu pieņemšanai un problēmu risināšanai nozarē vai profesijā mainīgos apstākļos, izmantojot specializētas zināšanas profesionālās darbības jomā;
4.3.3. 7. PKL - teorētiskā un praktiskā sagatavotība augsti kvalificētas profesionālas darbības veikšanai neprognozējamos apstākļos, sarežģītu profesionālu problēmu formulēšanai un kritiskai analīzei, izmantojot padziļinātas un plašas zināšanas profesionālās darbības jomā, kā arī patstāvīgu lēmumu pieņemšanai, integrējot dažādu jomu zināšanas un dodot ieguldījumu profesionālās darbības metožu attīstībā.
4.4. MIIP studiju darba apjoms atbilst 1-12 ECTS kredītpunktiem (Eiropas kredītpunktu pārneses un uzkrāšanas sistēmas studiju uzskaites vienība). 
4.5. Mācību maksas līdzmaksājums veido vismaz 10 procentus no kopējām MIIP izmaksām, ko rakstiski apliecina Izmēģinājumprojekta dalībnieks. 
4.6. Pieteikumu atbilstību Konkursa nosacījumiem vērtē ar “atbilst”/"neatbilst”. Ja kaut vienā punktā tiek saņemts vērtējums “neatbilst”, pieteikums tiek noraidīts.
5. Pieteikumu kvalitātes vērtēšanas kritēriji
5.1. Pieteikumu kvalitāte tiek vērtēta atbilstoši Nolikuma 3. pielikumam:
5.1.1. profesionālās pilnveides aktualitāte darba tirgū un nozares pārstāvju iesaiste MIIP izstrādē, ko apliecina nozares pārstāvju (darba devēju vai darba devēju organizācijas) rakstiska atbalsta vēstule;
5.1.2. MIIP kvalitāte (iesaistītais personāls, tai skaitā akadēmiskais personāls, nozares pārstāvji vai starptautiski eksperti, mācību metodes un studentcentrētas pieejas nodrošināšana, mācību materiālu nodrošināšana);
5.1.3. kvalitātes nodrošināšanas procedūru īstenošana, tai skaitā izglītojamo atgriezeniskās saites apkopošanas nodrošināšana;
5.1.4. atbilstība mērķgrupas vajadzībām (ir noteikta mērķgrupa un tās vajadzības, īstenošanas veids atbilst mērķgrupas vajadzībām, paredzēts atbalsts izglītojamiem);
5.1.5. MIIP jābūt aprakstītiem studiju rezultātiem, to novērtēšanas metodēm un atbilstībai attiecīgajam profesionālās kvalifikācijas līmenim.

6. Konkursa organizētāja un dalībnieku pienākumi
6.1. ViA, saskaņojot ar IZM, konkursa ietvaros:
6.1.1. izstrādā un publicē detalizētus nosacījumus dalībai Izmēģinājumprojektā (t. sk. pieteikuma anketu, vērtēšanas kritērijus, attiecināmās izmaksas, u. c.);
6.1.2. nodrošina Izmēģinājumprojekta dalībnieku pieteikumu reģistrāciju platformā STARS;
6.1.3.  koordinē iesaistīto Izmēģinājumprojekta dalībnieku darbību projektā;
6.1.4. nodrošina nepieciešamo konsultatīvo un metodisko atbalstu Izmēģinājumprojekta dalībniekiem MIIP izstrādes un ieviešanas gaitā;
6.1.5. apkopo datus par izglītojamiem un absolventiem un nodod informāciju IZM;
6.1.6. izstrādā un ievieto platformā STARS MIIP novērtējuma anketu.
6.2. Izmēģinājumprojekta dalībnieki nodrošina:
6.2.1. pieteikuma sagatavošanu un iesniegšanu platformā STARS atbilstoši Nolikuma prasībām;
6.2.2. pietiekamu administratīvo, personāla un finanšu kapacitāti MIIP izstrādes un īstenošanas nodrošināšanai;
6.2.3. izglītojamo uzņemšanu MIIP atbilstoši normatīvajiem aktiem, kas nosaka personas datu apstrādi, tostarp datu nodošanu ViA;
6.2.4. izglītojamo iepriekšējās izglītības atbilstības pārbaudi;
6.2.5. nozares pārstāvju piesaisti, lai nodrošinātu MIIP atbilstību darba tirgus prasībām;
6.2.6. minimālo absolventu skaitu vienā MIIP – vismaz desmit absolventi;
6.2.7. MIIP reģistrāciju Akadēmiskās informācijas centra noteiktajā kārtībā;
6.2.8. apliecību sagatavošanu un izsniegšanu saskaņā ar Ministru kabineta noteikumiem Nr.52 “Valsts atzītu profesionālo izglītību un profesionālo kvalifikāciju apliecinošu dokumentu, moduļa apliecību un profesionālās izglītības programmas daļas apguvi apliecinošu dokumentu noteikumi” (07.02.2023.).
6.2.9. absolventu platformā STARS aizpildīto kursu novērtējuma anketu apkopojuma iesniegšanu ViA divu nedēļu laikā pēc MIIP noslēguma; 
6.2.10. finanšu uzskaiti un atskaišu sagatavošanu saskaņā ar Līgumu.
7. Finansēšanas kārtība
7.1. Vienam Izmēģinājumprojekta dalībniekam maksimāli pieejamā valsts atbalsta summa ir 31 646,00 EUR kalendārajā gadā.
7.2. Kopējais finansējuma apmērs Izmēģinājumprojekta dalībniekam par MIIP īstenošanu tiek aprēķināts tikai par sekmīgi mācības pabeigušiem absolventiem.
7.3. Ar MIIP izstrādi un īstenošanu saistītās izmaksas par 1 ECTS apjoma MIIP (t.sk. mācību izmaksas, izmaksas par visiem mācību izdales materiāliem, pasniedzēju darbu un jebkuras citas izmaksas, kas rodas Izmēģinājumprojekta dalībniekam mācību īstenošanas laikā) tiek noteiktas 1643,00 EUR (viens tūkstotis seši simti četrdesmit trīs eiro 00 centi), t.sk. valsts finansējums 1478,70 EUR, Izmēģinājumprojekta dalībnieka līdzfinansējums 164,30 EUR.
7.4. Ja Izmēģinājumprojekta dalībnieks nenodrošina minimālo Nolikuma 6.2.6.punktā noteikto absolventu skaitu, Nolikuma 7.3.punktā minētais valsts finansējums tiek samazināts un aprēķināts proporcionāli faktiskajam absolventu skaitam.
7.5. Izmēģinājumprojekta dalībniekam ir tiesības pieprasīt avansu MIIP izstrādei un īstenošanai, kas nepārsniedz 50 % no kopējās Izmēģinājumprojekta dalībniekam piešķirtā valsts atbalsta summas, un kuru ViA pārskaita uz Izmēģinājumprojekta dalībnieka Līgumā norādīto bankas kontu 10 darba dienu laikā pēc rakstiska pieprasījuma saņemšanas.
7.6. Atlikušo atbalsta summu ViA pārskaita Izmēģinājumprojekta dalībniekam 10 darba dienu laikā pēc absolventu datu un gala pārskata iesniegšanas ViA. Izmēģinājumprojekta dalībniekam ir pienākums īstenot MIIP un iesniegt pārskatu Līgumā noteiktajā termiņā.
7.7. MIIP izstrādē un īstenošanā attiecināmas ir šādas izmaksas:
7.7.1. atlīdzība, tostarp valsts sociālās apdrošināšanas iemaksas;
7.7.2. pakalpojumu izmaksas;
7.7.3. administratīvās izmaksas;
7.7.4. materiālu un aprīkojuma, tostarp pamatlīdzekļu izmaksas;
7.7.5. patentu, licenču vai citu intelektuālā īpašuma tiesību dokumentu iegādes izmaksas;
7.7.6. pievienotās vērtības nodoklis;
7.7.7. telpu, aprīkojuma, u.c. nomas izmaksas;
7.7.8. citas pamatoti ar MIIP izstrādi un īstenošanu saistītas izmaksas.
7.8. Neattiecināmās izmaksas:
7.8.1. būvniecība, telpu remonts;
7.8.2. kredītu maksājumi;
7.8.3. procentu maksājumi;
7.8.4. soda naudas;
7.8.5. citas ar MIIP realizāciju nesaistītas izmaksas.
8. Pieteikumu sagatavošana un iesniegšana
8.1. Konkursa pieteikums ietver Pieteikuma veidlapu (Nolikuma 1.pielikums), tai pievienojamos pavaddokumentus un MIIP izmaksu tāmi (Nolikuma 2.pielikums).
8.2. Konkurss tiek izsludināts un Izmēģinājumprojekta dalībnieki pieteikumus iesniedz platformā STARS. Vienlaikus informācija par Konkursa izsludināšanu, pieteikumu iesniegšanas termiņiem, kā arī Nolikums un cita aktuālā informācija par Konkursa gaitu tiks publicēta tīmekļvietnē https://www.mikroapliecinajumi.lv.
8.3. Izmēģinājumprojekta dalībnieks var plānot vairāku MIIP izstrādi un īstenošanu, par katru MIIP iesniedzot atsevišķu pieteikumu.
8.4. Pieteikumi jāiesniedz Konkursa sludinājumā norādītajā termiņā. 
9. Pieteikumu vērtēšanas kritēriji un kārtība
9.1. Konkursa vērtēšanas komisiju (turpmāk – Komisija) septiņu cilvēku sastāvā izveido ViA sadarbībā ar IZM. Komisijas sastāvā ir augstākās izglītības un nozares eksperti.
9.2. Pieteikumu izvērtēšana notiek šādā secībā:
9.2.1. Komisija Pieteikumus vērtē atbilstoši Nolikuma 4. daļā noteiktajām administratīvajām prasībām;
9.2.2. Komisija vērtē pieteikumus atbilstoši Nolikuma 5. daļā minētajiem Pieteikumu kvalitātes vērtēšanas kritērijiem;
9.2.3. par katru MIIP maksimāli iegūstamais punktu skaits ir 147. Ja vairāki Izmēģinājumprojekta dalībnieki iegūst vienādu punktu skaitu, priekšroka tiek dota Izmēģinājumprojekta dalībniekam, kuram secīgi:
9.2.3.1. ir augstāks vērtējums 2.kvalitātes kritērijā (Nolikuma 3.pielikums);
9.2.3.2. ir augstāks vērtējums 5.kvalitātes kritērijā (Nolikuma 3.pielikums);
9.2.3.3. ir mazāks iesniegto MIIP pieteikumu skaits.
9.2.4. Ja pēc 9.2.3.punktā aprakstītajām secīgajām darbībām punktu skaits vēl joprojām ir vienāds, Komisijai ir tiesības pieņemt pamatotu lēmumu par konkrēto Izmēģinājumprojekta dalībnieku ranžējumu;
9.2.5. Komisija var pieprasīt papildinformāciju vai precizējumus, ja tas nepieciešams lēmuma pieņemšanai;
9.2.6. Komisija izvērtē iesniegtos pieteikumus, apkopo rezultātus un pieņem lēmumu par pieteikumu apstiprināšanu vai noraidīšanu viena mēneša laikā pēc pieteikumu iesniegšanas termiņa beigām. 
9.2.7. Lēmuma projektu apstiprina ViA rektors.
10. Rezultātu paziņošana un līguma slēgšana
10.1. Konkursa rezultāti tiek publiskoti platformā STARS ne vēlāk kā 10 dienu laikā pēc Komisijas gala lēmuma pieņemšanas.
10.2. Ar Izmēģinājumprojekta dalībniekiem, kuru pieteikumi tiek apstiprināti, ViA slēdz Līgumu par MIIP izstrādi un īstenošanu, nosakot atbalsta izlietojuma noteikumus, atskaišu iesniegšanas kārtību un cita veida saistības (Nolikuma 4.pielikums).
11. Noslēguma jautājumi
11.1. Šis Nolikums stājas spēkā ar tā publicēšanas dienu ViA oficiālajā tīmekļvietnē un Izmēģinājumprojekta tīmekļvietnē www.mikroapliecinajumi.lv.
11.2. ViA sadarbībā ar IZM ir tiesības grozīt šo Nolikumā noteikto kārtību, ja to prasa projekta īstenošanas nosacījumu izmaiņas vai citi apstākļi, kas var ietekmēt projekta sekmīgu ieviešanu.
11.3. Papildu informāciju par Konkursa norisi, pieteikumu sagatavošanu un iesniegšanas kārtību var iegūt, rakstot uz e‑pasta adresi linda.krumina@va.lv vai apskatot informāciju www.mikroapliecinajumi.lv.

